2020. gada Noteikumi Nr.

Rīgā (prot. Nr.   .§)

**Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”**

Izdoti saskaņā ar Ārstniecības likuma

27.pantu un 33.panta trešo daļu

 Izdarīt Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (Latvijas Vēstnesis, 2009, 58.nr.; 2011, 161.nr.; 2013, 12.nr.; 2016, 101., 245.nr.; 2018, 128.nr., 2019, 12.nr., 203.nr.; 2020, 75.nr.) šādus grozījumus:

1. Izteikt 6.nodaļas nosaukumu šādā redakcijā:

“**6. Māsa (vispārējās aprūpes māsa) (n 39)”**

2. Svītrot 496.punktu;

3. Izteikt 497., 498. punktu un 6.1.apakšnodaļu šādā redakcijā:

“497. Māsas (vispārējās aprūpes māsas) kompetence atbilst Ārstniecības likuma 44. pantā noteiktajai, tostarp, māsas kompetencē ir:

497.1. pierādījumos balstītas pacientu aprūpes un pierādījumos balstītu sasniegumu māsas praksē īstenošana, izmantojot pētniecības metodoloģiju un terminoloģiju un pacientu aprūpes procesu realizēšana, ievērojot ētikas, bioētikas un cilvēktiesību un deontoloģijas pamatprincipus profesionālajā darbībā, kritiskās domāšanas izmantošana lēmumu pieņemšanā, pacientu aprūpes rezultātu izvērtēšana;

497.2. pacienta stāvokļa novērtēšana;

497.3.  pacientu aprūpes vispārējā medicīnā, ķirurģijā, psihiatrijā, paliatīvajā aprūpē nodrošināšana;

497.4. sievietes specifiskās aprūpes un ārstnieciskās procedūras grūtniecības, dzemdību un pēcdzemdību periodā nodrošināšana;

497.5. pediatriskās aprūpes nodrošināšana;

497.6. geriatriskās aprūpes nodrošināšana;

497.7. aprūpes nodrošināšana mirstošam pacientam;

497.8. patstāvīgas (autonomi) pacienta aprūpes procesa nepārtrauktības nodrošināšana, uz pacientu centrētas aprūpes realizēšana, veicinot pacientu līdzestību;

497.9. primārās veselības aprūpes un pacientu aprūpes mājās veikšana;

497.10.  aprūpes nodrošināšana personām ar invaliditāti;

497.11. ilgtermiņa aprūpes nodrošināšana pacientiem ar hroniskām slimībām;

497.12. pacientu aprūpes klīnisko procedūru veikšana;

497.13. neatliekamās medicīniskās palīdzības veikšana;

497.14. pacienta sagatavošana diagnostiskajām un ārstnieciskajām procedūrām un piedalīšanās to veikšanā;

497.15. infekciju kontroles principu ievērošana;

497.16. nozīmētās medikamentozās terapijas īstenošana, ārstniecības līdzekļu administrēšana;

497.17. pacientu aprūpei nepieciešamā aprīkojuma, medicīnisko tehnoloģiju, laika un resursu plānošana, apkopojot pacientu objektīvos un subjektīvos datus;

497.18. drošas vides nodrošināšana pacientam;

497.19. pozitīvas darba vides veidošana, kas vērsta uz sasniegumiem un izaugsmi, pozitīva profesijas tēla uzturēšana;

497.20. aprūpes komandas izglītošana un darba vadīšana;

497.21. sadarbības veidošana un līdzdarbošanās ar pacientu aprūpi saistītos jautājumos;

497.22. sievietes un ģimenes izglītošana reproduktīvās veselības jautājumos;

497.23. pacientu, viņu ģimenes locekļu, likumisko pārstāvju, sabiedrības izglītošana par veselības uzturēšanu, veicināšanu un saglabāšanu;

497.24. profesionālās darbības kvalitātes un attīstības nodrošināšana, nepārtrauktas profesionālās pilnveides un nepārtrauktas savu zināšanu un prasmju izvērtēšana, uzturēšana un pilnveidošana, māsas profesijas identitātes un autonomijas attīstīšana;

497.25. māsu izglītošanas veikšana.

498. Lai veiktu ārstniecisko darbību, māsai (vispārējās aprūpes māsai) ir teorētiskās zināšanas un praktiskās iemaņas šādos jautājumos:

 498.1. cilvēka anatomija, ģenētika un citoloģija, fizioloģija, patoloģija, bakterioloģija, virusoloģija un parazitoloģija, biofizika, bioķīmija un radioloģija, dietoloģija un uztura zinātnes, higiēna, farmakoloģija, veselības mācība, pacienta stāvokļa novērtēšana;

498.2. māszinību zinātnes teorijas un jēdzieni, pētniecības metodoloģija un terminoloģija;

498.3. konfidencialitāte un pacientu datu aizsardzība, pacientu autonomija un pacientu tiesības profesionālajā darbībā, kritiskā domāšana, terapeitiskā komunikācija, ētikas un bioētikas pamatprincipi profesionālajā darbībā;

498.4. drošas pacientu aprūpes pamatprincipi, infekciju kontrole;

498.5. medikamentozās terapijas un aprūpes principi, droša medikamentu ievadīšana;

498.6. neatliekamā medicīniskā palīdzība un katastrofu medicīna;

498.7. vispārējie pacienta aprūpes principi, aprūpes principi pediatrijā, mātes un bērna aprūpē, senioru aprūpē, pacienta aprūpē psihiatrijā un narkoloģijā, aprūpes principi ķirurģijā, pacientu aprūpe mājās, kā arī veselības veicināšana;

498.8. holistiskās aprūpes principi pacientiem ar hroniskām slimībām, aprūpes principi personām ar invaliditāti;

498.9.  sāpju novērtēšana, vadīšana, farmakoloģiskās un nefarmakoloģiskās atsāpināšanas metodes;

498.10. pacientu aprūpes klīniskās procedūras un klīnisko manipulāciju tehnika;

498.11. pacienta sagatavošana diagnostiskajām un ārstnieciskajām procedūrām;

498.12. pedagoģijas principi pacientu un aprūpes komandas izglītošanā, socioloģija, psiholoģija, vadības pamati, pedagoģijas pamati, profesijas filozofija un profesionālā ētika, profesionālās darbības juridiskajos pamatos.

**6.1. Māsas (vispārējās aprūpes māsas) specializācija anestēzijas un intensīvajā aprūpē (n 52)**

499. Specializāciju anestēzijas un intensīvajā aprūpē var iegūt māsa (vispārējās aprūpes māsa).

500. Specializācijas anestēzijas un intensīvajā aprūpē kompetence māsām (vispārējās aprūpes māsām) ir:

500.1.  pacientu organisma vitālo funkciju novērtēšana, nodrošināšana un uzturēšana anestēzijas, intensīvās terapijas laikā;

500.2.  dzīvību apdraudošas situācijas atpazīšana un novērtēšana;

500.3.  pacientu objektīvā un subjektīvā veselības stāvokļa novērtēšana pirms operācijas, operācijas, pēcoperācijas, invazīvo procedūru laikā, intensīvās terapijas laikā;

500.4. pacientu klīniskā stāvokļa izvērtēšana, aprūpes prioritāšu identificēšana anestēzijas, intensīvās terapijas laikā;

500.5.  pacientu sedācijas un atsāpināšanas nodrošināšana un veikšana anestēzijas, intensīvās terapijas laikā, akūtu un hronisku sāpju subjektīvo, sensoru sajūtu simptomu un sūdzību novērtēšana;

500.7. ar anestēziju, intensīvo aprūpi un ārstēšanu saistīto esošo un potenciālo komplikāciju novērtēšana, aprūpes darbību nodrošināšana komplikāciju novēršanai vai mazināšanai;

500.8. pacientu pašaprūpes spēju novērtēšana un veicināšana intensīvās terapijas laikā;

500.9.  vispārējās un specifiskās aprūpes plānošana un veikšana anestēzijas, intensīvās terapijas laikā;

500.10. pacientu šķirošanas nodrošināšana un veikšana neatliekamās medicīniskās palīdzības struktūrvienībās;

500.11. invazīvo, neinvazīvo pacientu vitālo funkciju monitorēšana un dzīvībai svarīgo funkciju uzturošo medicīnisko tehnoloģiju pielietošana;

500.12. pacientu aprūpes novērtēšana un nodrošināšana dažādu imobilizāciju, fiksācijas pielietošanas gadījumos;

500.13. ķirurģisko un terapeitisko procedūru izpildes nodrošināšana pacientiem anestēzijas, intensīvās terapijas laikā;

500.14. laboratorisko izmeklējumu un ekspress analīžu veikšana anestēzijas, intensīvās terapijas laikā;

500.15. pacientu agrīnās rehabilitācijas veikšana pēcoperācijas un intensīvās terapijas laikā;

500.16. aprūpes procesa izvērtēšana, dokumentēšana, nepieciešamības gadījumā mainot aprūpes plānu anestēzijas, intensīvās terapijas laikā;

500.17. aprūpes nepārtrauktības nodrošināšana anestēzijas (pirms anestēzijas, pēc anestēzijas), intensīvās terapijas laikā;

500.29.  precīzas informācijas sniegšana un izskaidrošana pacientiem un viņu ģimenes locekļiem, likumiskajiem pārstāvjiem par aprūpes aspektiem, atbilstoši anestezioloģijas, intensīvās terapijas struktūrvienību specifikai.

501. Lai veiktu ārstniecisko darbību, anestēzijas un intensīvās aprūpes specializācijā māsai (vispārējās aprūpes māsai) ir teorētiskās zināšanas un praktiskās iemaņas šādos jautājumos:

501.1. pacientu vitālo funkciju izvērtēšana un uzturēšana ķirurģisko operāciju un dažādu manipulāciju laikā, dažādu kritisko stāvokļu atpazīšana, monitoringa metodes, vecuma normas;

501.2. pacientu aprūpes plānošana, sniegšana un aprūpes rezultātu izvērtēšana pirmsanestēzijas un pēcanestēzijas aprūpes veikšanā, intensīvās terapijas un reanimācijas pasākumu laikā;

501.3. pacientu aprūpes, diagnostisko un ārstniecisko metožu lietošana anestezioloģijā, reanimatoloģijā, intensīvajā terapijā, pirmsslimnīcas un slimnīcas neatliekamajā un katastrofu medicīnā;

501.4. anestēziju veidi un metodes (vispārējās, reģionālās un lokālās anestēzijas);

501.5. pacientu sagatavošana dažādām manipulācijām, aprūpes īpatnības kritiskos stāvokļos un anestēzijas etapos;

501.6. medikamentozās terapijas vai aprūpes veidi, ievades metodes, komplikācijas;

501.7. pacientu aprūpes nodrošināšana akūtu un hronisku sāpju gadījumā;

501.8. pacientu drošība;

501.9. infekciju kontrole operāciju zālē, intensīvās terapijas nodaļā;

501.10. kardiopulmonālā reanimācija, katastrofu medicīnas principi;

501.11. laboratoriskie izmeklējumi un to izvērtēšana;

501.12. specialitātē izmantojamo medicīnisko ierīču lietošana;

501.13. pacientu un aprūpes komandas izglītošana jautājumos, kas saistīti ar neatliekamās medicīniskās palīdzības sniegšanu, pacientu aprūpi anestezioloģijā, reanimatoloģijā, intensīvajā terapijā, pirmsslimnīcas un slimnīcas neatliekamajā un katastrofu medicīnā;

501.14. profesionālās darbības juridiskie pamati.

502. Mācību ilgums profesionālās pilnveides programmā anestēzijas un intensīvās aprūpes specializācijā ir 480 stundas (profesionālo zināšanu apguve ir 30% un prasmju apguve klīniskās mācībās (klīniskā vidē) ir 70% no apmācību ilguma).

503. Profesionālās pilnveides laikā tiek iegūtas teorētiskās zināšanas un praktiskās iemaņas šādos jautājumos: patoloģiskā fizioloģija, informācijas un komunikācijas tehnoloģijas, farmakoloģija, vispārējās anestezioloģijas pamati, vispārējās reanimatoloģijas un intensīvās terapijas pamati, intensīvās terapijas pamati pediatrijā, kardiopulmonālās reanimācijas sniegšana visa vecuma grupu pacientiem, anestēzijas lietošana dažādu orgānu sistēmu ķirurģisko operāciju laikā, pacientu aprūpes nodrošināšana terminālo stāvokļu, elpošanas mazspējas gadījumos, trombembolijas, tauku embolijas, intoksikācijas, sepses, veselības aprūpē iegūtās infekcijas, hemostāzes traucējumu, diseminētās intravaskulārās koagulācijas sindroma, akūta respiratora distresa sindroma, sistēmisko infekciju reakciju sindroma un multiplās orgānu disfunkcijas sindroma gadījumi, kā arī ūdens–elektrolītu vielmaiņas traucējumu un skābju–sārmu līdzsvara traucējumu korekcija, mākslīgās plaušu ventilācijas nodrošināšana, katastrofu medicīnas principu lietošana, pacientu drošība, profesionālās darbības juridiskie pamati.

4. Svītrot 6.2. apakšnodaļu.

5. Izteikt 6.3., 6.4. un 6.5. apakšnodaļu šādā redakcijā:

**“6.3.** **Māsas (vispārējās aprūpes māsas) specializācija bērnu aprūpē**

**(n 41)**

509. Specializāciju bērnu aprūpē var iegūt māsa (vispārējās aprūpes māsa).

510. Specializācijas bērnu aprūpē kompetence māsām (vispārējās aprūpes māsām) ir:

510.1. uz bērnu un ģimeni vērsta droša un kvalitatīva veselības aprūpes nodrošināšana primārajā, sekundārajā un terciārajā aprūpē;

510.2. bērnu aprūpes nodrošināšana somatisko un psihiskās attīstības traucējumu gadījumos, iegūto un iedzimto slimību un veselības traucējumu gadījumos;

510.3. bērnu veselības uzturēšana un veicināšana, slimību profilakse;

510.4. bērnu labklājība (fiziskā, mentālā un emocionālā) un bērnu tiesību aizsardzība;

510.5. bērnu un viņu ģimenes locekļu, likumisko pārstāvju izglītošana par veselības veicināšanu un uzturēšanu.

511.  Lai veiktu ārstniecisko darbību bērnu aprūpes specializācijā, māsai (vispārējās aprūpes māsai) ir teorētiskās zināšanas un praktiskās iemaņas šādos jautājumos:

511.1. bērnu akūtu un hronisku slimību diagnostikas, ārstēšanas un rehabilitācijas principi un dinamiska novērošana, kā arī aprūpes plānošana, īstenošana un aprūpes rezultātu izvērtēšana bērnu akūtu un hronisku slimību gadījumos;

511.2. padziļināta profilakses pasākumu nodrošināšana atbilstoši primārajam un sekundārajam veselības aprūpes līmenim;

511.3.padziļināta kritisko stāvokļu atpazīšana un neatliekamās medicīniskās palīdzības sniegšana bērniem;

511.4. pediatrijā izmantojamo medicīnisko tehnoloģiju lietošana, ārstniecības līdzekļu administrēšana, diagnostisko un ārstniecisko procedūru veikšana bērniem;

511.5. bērnu veselības attīstības veicināšana;

511.6. bērnu un viņu ģimenes locekļu, likumisko pārstāvju informēšana un izglītošana bērna fiziskās, sociālās un garīgās veselības attīstībai veselības aprūpes un sabiedrības kontekstā;

511.9. bērnu tiesību principi;

511.10. saskarsmes principi darbā ar bērniem un viņu ģimenes locekļiem, likumiskajiem pārstāvjiem.

512. Mācību ilgums profesionālās pilnveides programmā bērnu aprūpes specializācijā ir 480 stundas (profesionālo zināšanu apguve ir 30% un prasmju apguve klīniskās mācībās (klīniskā vidē) ir 70% no apmācību ilguma).

513. Profesionālās pilnveides laikā tiek iegūtas teorētiskās zināšanas un praktiskās iemaņas šādos jautājumos: bērnu augšanas un attīstības īpatnības, bērnu aprūpes nodrošināšana bērnu infekcijas slimību gadījumos, specifiskās aprūpes sniegšana bērniem dažādu orgānu saslimšanu gadījumos, neonatoloģija, bērnu rehabilitācija, bērnu aprūpe pirms un pēc ķirurģiskām manipulācijām, bērnu aprūpe intensīvajā terapijā un neatliekamās situācijās, bērnu paliatīvā aprūpe, medikamentu un ārstniecisko procedūru vadīšanas īpatnības bērniem, profilaktisko pasākumu veikšana, pedagoģijas un saskarsmes principi, profesionālās darbības juridiskie pamati.

**6.4. Māsas (vispārējās aprūpes māsas) specializācija psihiatrijā un narkoloģijā (n 62)**

514. Specializāciju psihiatriskajā un narkoloģiskajā aprūpē var iegūt māsa (vispārējās aprūpes māsa).

515. Psihiatriskās un narkoloģiskās aprūpes specializācijas kompetence māsām (vispārējās aprūpes māsām) ir:

515.1. padziļināta patstāvīgas aprūpes plānošana, sniegšana, aprūpes rezultātu izvērtēšana pacientiem ar psihiskās veselības traucējumiem un slimībām (t.sk. pacientu ar atkarībām), aprūpes kvalitātes kontrole un analīze;

515.2. līdzdalība diagnostisko un ārstniecisko procedūru veikšanā psihiatrijā un narkoloģijā;

515.3. sadarbībā ar psihiatriskās rehabilitācijas komandas dalībniekiem, piedalīšanās psihiatriskās rehabilitācijas procesa realizācijā pacientiem ar psihiskās veselības traucējumiem un slimībām (t.sk. pacientiem ar atkarībām);

515.4. profilaktisko, izglītojošo pasākumu plānošana un īstenošana dažādām vecuma sabiedrības grupām par psihiskās veselības traucējumiem un slimībām;

515.5. pacientu ar psihiskās veselības traucējumiem un slimībām (t.sk. pacientu ar atkarībām) un viņu ģimenes locekļu, likumisko pārstāvju izglītošana par aprūpes principiem.

516. Lai veiktu ārstniecisko darbību, psihiatriskās un narkoloģiskās aprūpes specializācijā māsai (vispārējās aprūpes māsai) ir teorētiskās zināšanas un praktiskās iemaņas šādos jautājumos:

516.1. psihisko traucējumu un slimību etioloģija, diagnostikas, ārstēšanas un psihiatriskās rehabilitācijas pamatprincipi;

516.2.pacientu aprūpe, medikamentozās terapijas principi dažādu psihisko traucējumu un slimību (tai sk. narkoloģisko slimību) gadījumos;

516.3.pacientu ar psihiskiem traucējumiem un slimībām (t.sk. pacientu ar atkarībām) novērošanas un uzraudzības principi;

516.4. pedagoģijas principi pacientu un viņu ģimenes locekļu, likumisko pārstāvju izglītošanā psihiatrijā un narkoloģijā;

516.5.profesionālās darbības juridiskie pamati, t.sk. cilvēktiesību un bērnu tiesību aizsardzība;

516.6. ētikas un saskarsmes īpatnības saskarsmē ar personām ar psihiskās veselības traucējumiem un slimībām (t.sk. personām ar atkarībām).

517. Mācību ilgums profesionālās pilnveides programmā psihiatriskās un narkoloģiskās aprūpes specializācijā ir 480 stundas (profesionālo zināšanu apguve ir 30% un prasmju apguve klīniskās mācībās (klīniskā vidē) ir 70% no apmācību ilguma).

518. Profesionālās pilnveides laikā tiek iegūtas teorētiskās zināšanas un praktiskās iemaņas šādos jautājumos: psihiatrija, narkoloģija, psihoterapija, neiroloģija, pacientu ar psihiskiem traucējumiem un slimībām (t.sk. pacientu ar atkarībām) aprūpes principi, specifiskas aprūpes plānošana, īstenošana un rezultātu novērtēšana pacientiem ar psihiskiem traucējumiem un slimībām (t.sk. pacientiem ar atkarībām), psihiatriskās rehabilitācijas principi, psihofarmakoloģijā, pacientu un viņu ģimenes locekļu, likumisko pārstāvju izglītošana, juridiskie pamati darbā ar pacientiem, neatliekamās medicīniskās palīdzības sniegšana, ētikas un saskarsmes īpatnības darbā ar pacientiem, viņu ģimenes locekļiem, likumiskajiem pārstāvjiem.

**6.5. Māsas (vispārējās aprūpes māsas) specializācija perioperatīvajā aprūpē (n 60)**

519. Specializāciju perioperatīvajā aprūpē var iegūt māsa (vispārējās aprūpes māsa).

520. Perioperatīvās aprūpes specializācijas kompetence māsām (vispārējās aprūpes māsām) ir:

520.1. pacienta pirms operācijas aprūpe:

520.1.1. pacienta sagatavošana uz dažādām operācijām vai invazīvām procedūrām,

520.1.2. ķirurģisko pacientu riska faktoru identificēšana, izvērtēšana un vadīšana,

520.1.3. pacietu drošības principu ievērošana;

520.1.4. pareiza pacienta pozicionēšanas tehnika un tehniskos risinājumu izvēle, atbilstoši pacienta individuālajām īpatnībām, operācijas vai invazīvās procedūras veidam un pacienta pozicionēšana,

520.1.5. pacienta un viņa ģimenes locekļu, likumisko pārstāvju izglītošana par sagatavošanos operācijai un pēcoperācijas procesu;

520.2. darbība operācijas procesā:

520.2.1. infekciju kontroles pasākumu veikšana operācijas zālē,

520.2.2. operāciju plānošana ievērojot steidzamības prioritātes,

520.2.3. vides riska faktoru izvērtēšana un vadība operāciju zālē,

520.2.4. operācijas lauka sagatavošana, izmantojot piemērotas medicīniskās ierīces,

520.2.5. ķirurģiskos instrumentu, hemostatisko materiālu un audu slēgšanas ierīču un tehnikas izvēle, lietošana,

520.2.6. susināmā materiāla un aso priekšmetu izvēle un lietošana,

520.2.7. izmeklējuma bioloģiskā materiālu uzglabāšana, nogādāšana uz laboratoriju,

520.2.8. medicīnas ierīču (ķirurģisko instrumentu) priekšapstrādes, pamatapstrādes un sterilizācijas metožu izvēle un lietošana;

520.3. pēcoperācijas aprūpe:

520.3.1. pacienta pēcoperācijas novērošana,

520.3.2. dzīvībai bīstamo veselības risku identificēšana, izvērtēšana un vadība agrīnajā pēcoperācijas periodā,

520.3.3. pacientu komplikāciju un risku izvērtēšana, identificēšana un vadība,

520.3.4. brūču aprūpes tehnikas un medicīnas ierīču lietošana,

520.3.5. pacienta un viņa ģimenes locekļu, likumisko pārstāvju izglītošana.

521. Lai veiktu ārstniecisko darbību, perioperatīvās aprūpes specializācijā māsai (vispārējā aprūpes māsai) ir teorētiskās zināšanas un praktiskās iemaņas šādos jautājumos:

521.1. konvencionālās, invazīvās un mazinvazīvās ķirurģijas tehnikas un operāciju veidi;

521.2. digitālās ierīces operācijas gaitā;

521.3. perioperatīvās plānošanas organizēšana, nodrošināšana un vadīšana;

521.4. infekciju profilakses un kontroles pasākumu nodrošināšana operāciju zālē;

521.5. komandas darbs operāciju zālē;

521.6. pacientu un personāla drošības īstenošana atbilstoši perioperatīvās aprūpes prasībām.

522. Mācību ilgums profesionālā pilnveides programmā perioperatīvā specializācijā ir 480 stundas (profesionālo zināšanu apguve ir 30% un prasmju apguve klīniskās mācībās (klīniskā vidē) ir 70% no apmācību ilguma).

523. Profesionālās pilnveides laikā tiek iegūtas teorētiskās zināšanas un praktiskās iemaņas šādos jautājumos: perioperatīvā aprūpe (pirmsoperācijas aprūpe, operācijas posma darbība, pēcoperācijas aprūpe), ķirurģiskās un anestēzijas metodes, higiēniskās un epidemioloģiskās drošības vadība preioperatīvajā aprūpē, ārstniecības līdzekļu administrēšana, bioloģisko paraugu pārvaldība, pacientu pozicionēšana, operāciju veidi un etapi, atkritumu apsaimniekošana, psiholoģija, operāciju pārvaldības un darbības principi.”

6. Svītrot 6.6., 6.7., 6.8., 6.9., 6.10., 6.11., 6.12. un 6.13. apakšnodaļu.

7. Papildināt noteikumus ar 645.punktu šādā redakcijā:

“645. Studējošie, kuri imatrikulēti pirmā līmeņa profesionālajā augstākās izglītības studiju programmā ''Māszinības'' līdz 2021. gada 31. decembrim, pielīdzinot iepriekš iegūtās teorētiskās zināšanas un praktiskās iemaņas, turpinās studijas profesionālā bakalaura māszinību programmā."

8. Noteikumi stājas spēkā 2022.gada 1.janvārī.

Ministru prezidents A. K. Kariņš

Veselības ministre I. Viņķele

Iesniedzējs: Veselības ministre I. Viņķele

Vīza: Valsts sekretāre D. Mūrmane-Umbraško